Teatre i circ en la programació nadalenca de Joventut
30 de desembre 2021

La programació infantil de Nadal continua amb la representació de teatre inclusiu _Tinc una sirena al saló_ el dilluns, 3 de gener, i el _Cabaret circo_ el dimarts, 4 de gener. Estes activitats estan organitzades pel departament de Joventut i Infància de l'Ajuntament de Sagunt. Totes dos obres tindran lloc en el Casal Jove del Port de Sagunt a les 18 hores. L'entrada és gratuïta i les invitacions es poden aconseguir a través d'este [enllaç](https://www.servientradas.com/index.html).

La companyia La Teta Calva, a càrrec de María Cárdenas i Xavo Giménez, porta a Sagunt una obra teatral inclusiva per a tot el públic familiar. _Tinc una sirena al saló_ està basada en la història real de Valentina, una xiqueta de set anys. Una xiqueta amb AME, atròfia muscular espinal, una estranya malaltia que li impedix caminar. Però pot nadar. Esta obra pretén, com hauria de passar amb tots els xiquets, que se'ls valore per les seues capacitats i no per la falta d'elles. Marina és una sirena i nosaltres som els habitants d'eixe món. Som éssers diminuts als qui qualsevol repte ens sembla gegant.

A més, compta en profunditat la història d'un pare i la seua filla. Un pare que cuida la seua filla perquè no li passe res. I una filla que només vol que li passen coses. “La meua filla Marina no pot caminar perquè és una sirena”. Marina és una xiqueta que no pot caminar. Però li encanta nadar. Des que va nàixer, el seu pare la porta d'ací cap allà. Amb la seua cadira, a coll, penjada de la seua esquena, a peus de gegant... Fins que un dia la porta a la piscina i ella, que està plena de força, es llança a la piscina de la vida amb un salt de tirabuixó.

En la funció de la companyia Spanish Circ, _Cabaret circ_o, una presentadora _clown_ dinamitza de manera divertida i entretinguda l'espectacle creant una atmosfera i energia comuna juntament amb el públic a través de jocs i interaccions, mentre dona pas a l'escenari a artistes amb números de circ sorprenents i de tècniques diverses: malabars, acrobàcies, verticals, aeris i foc, entre d’altres.

Durant les representacions es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic. A més, també serà obligatori que els adults ensenyen el passaport covid acompanyat del DNI a l'inici de cada funció.

*   [](http://www.facebook.com/sharer.php?u=https://aytosagunto.es/va/actualitat/teatre-i-circ-en-la-programacio-nadalenca-de-joventut/ "Facebook")
*   [](http://twitter.com/share?url=https://aytosagunto.es/va/actualitat/teatre-i-circ-en-la-programacio-nadalenca-de-joventut/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/teatre-i-circ-en-la-programacio-nadalenca-de-joventut/ "Linked In")
*   [](mailto:?body=https://aytosagunto.es/va/actualitat/teatre-i-circ-en-la-programacio-nadalenca-de-joventut/)